ທ່ານ ປອ. ທັນສະໄໝ ກົມມະສິດ ລັດຖະມົນຕີກະຊວງໄປສະນີ, ໂທລະຄົມມະນາຄົມ ແລະ ການສື່ສານ (ປທສ) ໄດ້ເປັນປະທານຮ່ວມກັບ ທ່ານ ມຽວ ເຫວີຍ (MIAO WEI) ລັດຖະມົນຕີກະຊວງອຸດສາ ຫະກໍາ ແລະ ໄອຊີທີ ຂອງ ສປ ຈີນ ໃນພິທີເປີດປີສົ່ງເສີມເສດຖະກິດດິຈິຕອລລະຫວ່າງອາຊຽນ ແລະ ສປ ຈີນ ໂດຍຜ່ານກອງປະຊຸມທາງໄກ (ASEAN-China Year of Digital Economy Cooperation 2020). ໂດຍເຂົ້າຮ່ວມໃນຄັ້ງນີ້, ມີບັນດາລັດຖະມົນຕີດິຈິຕອລອາຊຽນ, ເລຂາທິ ການໃຫ່ຍອາຊຽນ ແລະ ບັນດາເຈົ້າໜ້າທີອາວຸໂສດິຈິຕອລຂອງອາຊຽນ ແລະ ສປ ຈີນ.ພິທີເປີດປີສົ່ງເສີມເສດຖະກິດໃນຄັ້ງນີ້, ແມ່ນພາຍໃຕ້ຄຳຂວັນ “ການຮ່ວມມືກັນເພື່ອຕໍ່ສູ້ກັບການແຜ່ລະບາດພະຍາດ COVID-19 ໂດຍການນຳໃຊ້ໄອຊີທີ ແລະ ການພັດທະນາດິຈິຕອລ” ເຊິ່ງເປັນການເນັ້ນຢ້ຳຄວາມສຳຄັນຂອງການຮ່ວມມືລະຫວ່າງບັນດາປະເທດສະມາຊິກອາຊຽນ ແລະ ສປ ຈີນ ຖືເປັນການກຳນົດຂໍ້ລິເລີ່ມຂອງການຮ່ວມມື, ສະໜັບສະໜູນການພັດທະນາດິຈິຕອລຂອງອາຊຽນ ແລະ ສປ ຈີນ ເປັນຕົ້ນແມ່ນການສົ່ງເສີມການນຳໃຊ້ເຕັກໂນໂລຊີດິຈິຕອລໃນການປ້ອງກັນ ແລະ ຄວບຄຸມການລະບາດຂອງພະ ຍາດໂຄວິດ-19; ການສ້າງຄວາມເຂັ້ມແຂງໃນການກໍ່ສ້າງພື້ນຖານໂຄງລ່າງຂໍ້ມູນຂ່າວສານ; ສະໜັບສະໜູນຜູ້ປະກອບການ, ນະວັດຕະກຳ ແລະ ການຫັນເປັນອຸດສາຫະກຳດິຈິຕອລ.
ໂອກາດນີ້, ທ່ານ ປອ. ທັນສະໄໝ ກົມມະສິດ ໄດ້ກ່າວເປີດພິທີ ແລະ ສະແດງຄວາມຊົມເຊີຍຕໍ່ ສປ. ຈີນ ທີ່ໄດ້ເອົາໃຈໃສ່ໃນການກະກຽມງານດັ່ງກ່າວ ສະແດງໃຫ້ເຫັນເຖິງຄວາມເອົາໃຈໃສ່ຂອງ ສປ.ຈີນ ຕໍ່ການຮ່ວມມືກັບອາຊຽນໃນໄລຍະຜ່ານມາຈົນເຖິງປັດຈຸບັນ. ນອກນັ້ນ, ທ່ານຍັງໄດ້ກ່າວຢືນຢັນວ່າ: ບັນດາປະເທດສະມາຊິກໃນອາຊຽນຈະສືບຕໍ່ການຮ່ວມມື ກັບ ສປ ຈີນ ກໍຄືບັນດາປະເທດຄູ່ຮ່ວມມືຂອງອາຊຽນ ເພື່ອສາມາດຜັນຂະຫຍາຍ ແລະ ຊຸກດັນບັນດາແຜນງານຕ່າງໆດ້ານໄອຊີທີ/ດິຈິຕອລ ໃຫ້ບັນລຸຕາມຄາດ ໝາຍທີ່ອາຊຽນໄດ້ວາງອອກໃຫ້ທັນກັບສະພາບການ ແລະ ຄວາມຕ້ອງການຕົວຈິງຂອງສັງຄົມ.
ທ່ານຍັງໄດ້ຊົມເຊີຍຕໍ່ຄວາມພະຍາຍາມຂອງບັນດາປະເທດໃນອາຊຽນ ແລະ ສປ ຈີນ ທີ່ໄດ້ເອົາ ໃຈໃສ່ຊີ້ນຳເຮັດໃຫ້ແຜນວຽກ 2020 ຂອງຂະແໜງການແມ່ນເປັນໄປຕາມແຜນການ ເຖິງວ່າຈະມີສະພາບການພະຍາດໂຄວິດ-19 ກໍ່ຕາມ. ພ້ອມທັງ, ການປະກອບສ່ວນຊ່ວຍປະເທດ ແລະ ສັງຄົມຂອງແຕ່ລະກະຊວງ ຢູ່ປະເທດຂອງຕົນໃນໄລຍະທີ່ທ້າທາຍນີ້.
ນອກນີ້, ໃນພິທີດັ່ງກ່າວບັນດາລັດຖະມົນຕີດິຈິຕອລຂອງປະເທດສະມາຊິກອາຊຽນ, ເລຂາທິການໃຫຍ່ອາຊຽນ ແລະ ສປ ຈີນ ໄດ້ກ່າວຊົມເຊີຍ, ປະກອບຄຳຄິດເຫັນ ແລະ ພ້ອມທັງຢືນຢັນຈະຮ່ວມມືຢ່າງສະໜິດແໜ້ນ ເພື່ອເຮັດໃຫ້ປີແຫ່ງການສົ່ງເສີມເສດຖະກິດດິຈິຕອລອາຊຽນ-ຈີນ ໄດ້ຮັບໝາກຜົນຢ່າງຈົບງາມ. ພິທີດັ່ງກ່າວນີ້, ແມ່ນເປັນການຜັນຂະຫຍາຍຜົນຂອງກອງປະຊຸມ TELMIN19 ທີ່ ສປປ ລາວ ເປັນເຈົ້າ ພາບໃນເດືອນ ຕຸລາ 2019 ຜ່ານມາ ແລະ ໄດ້ຮັບຮອງເອົາປີ 2020 ເປັນປີແຫ່ງການຮ່ວມມືເສດຖະກິດດິຈິຕອລ ອາຊຽນ – ສປ ຈີນ. ພິທີດັ່ງກ່າວ, ຈັດຂຶ້ນໃນວັນທີ 12 ມີຖຸນາ 2020 ຜ່ານມາ.
(ເນື້ອໃນ-ພາບ: ກົມແຜນການ ແລະ ການຮ່ວມມື)